Investigation of Yersinia enterocolitica in food and study of virulence genes and antimicrobial resistance
Authors: Πέτσιος Στέφανος 
Published: September 2021

Η Υερσινίωση είναι μία από τις συχνότερα αναφερόμενες ζωονόσους στις χώρες της Ευρωπαϊκής Ένωσης (ΕΕ) και η Yersinia enterocolitica το επικρατέστερο είδος που απομονώνεται από κλινικά περιστατικά με συχνότερους οροτύπους τους O:3, O:9 και O:8. Οι χοίροι θεωρούνται φορείς της Yersinia και το χοιρινό κρέας και τα προϊόντα του η κυριότερη πηγή μόλυνσης παθογόνων στελεχών της Y. enterocolitica που προκαλούν λοιμώξεις στον άνθρωπο. Στους σκοπούς της παρούσας διατριβής περιλαμβάνονται η διερεύνηση της παρουσίας Y. enterocolitica σε χοιρινά σφάγια και σε φρέσκα λαχανικά, η αξιολόγηση της αποτελεσματικότητας των προτεινόμενων διαφόρων μεθόδων απομόνωσης παθογόνων στελεχών της Y. enterocolitica που προκαλούν λοιμώξεις στον άνθρωπο και η ταυτοποίηση των στελεχών. Συλλέχθηκαν 145 επιχρίσματα επιφανείας με χρήση σπόγγου από ισάριθμα χοιρινά σφάγια και 144 δείγματα νωπών λαχανικών στη διάρκεια ενός έτους και εξετάστηκαν μικροβιολογικά για την ανίχνευση Y. enterocolitica με διαφορετικές μεθόδους απομόνωσης: άμεση επίστρωση, εκλεκτικός και ψυχρός εμπλουτισμός. Ο καθορισμός του βιοτύπου των στελεχών έγινε σύμφωνα με το αναθεωρημένο σχήμα των Wauters και συν. και η ορολογική τυποποίηση με εμπορικά διαθέσιμους αντιορούς. Για τον έλεγχο της ευαισθησίας σε αντιμικροβιακές ουσίες χρησιμοποιήθηκε η μέθοδος της διάχυσης σε άγαρ Bauer-Kirby και η παρουσία γονιδίων λοιμογονικότητας μελετήθηκε με αλυσιδωτή αντίδραση πολυμεράσης. Στελέχη της Y. enterocolitica ανιχνεύθηκαν στο 15.9% των χοιρινών δειγμάτων και στο 2.8% των δειγμάτων λαχανικών. Από τα 145 δείγματα χοιρινών, στα 15 (10.3%) ανιχνεύθηκε ο παθογόνος για τον άνθρωπο βιο-ορότυπος 4/O:3 και στα 9 (6,2%) ο βιότυπος 1A. Από τα 144 δείγματα λαχανικών, μόνο ένα (0.7%) ανιχνεύθηκε θετικό στο βιο-ορότυπο 4/O:3 και σε 3 (2,1%) βρέθηκε ο βιότυπος 1A. Συνολικά απομονώθηκαν 59 στελέχη που ταυτοποιήθηκαν βιοχημικά ως Y. enterocolitica: 54 από τα χοιρινά και 5 από τα δείγματα λαχανικών. Στελέχη του παθογόνου βιο-οροτύπου 4/O:3 ανιχνεύθηκε σε 15 χοιρινά (10.3%) με διαφορετικές μεθόδους απομόνωσης. Η σχετική ευαισθησία του ψυχρού εμπλουτισμού για 7 μέρες με ή χωρίς κατεργασία με αλκάλι ήταν μεγαλύτερη (73.3%) από την αντίστοιχη των άλλων μεθόδων. Από τα 54 στελέχη προερχομένων από τα χοιρινά, 37 (68.5%) ταυτοποιήθηκαν ως 4/O:3 και τα υπόλοιπα 17 ως 1A (31.5%). Τα γονίδια ail, ystA, inv, virF, myfA and foxA ανιχνεύθηκαν σε όλα τα 4/O:3 στελέχη και το yadA γονίδιο σε ποσοστό 64.9%, ενώ σε κανένα δεν ανιχνεύθηκε το γονίδιο ystB. Τα γονίδια που βρέθηκαν να φέρουν τα στελέχη 1A ήταν τα inv (100%), ystB (94.1%), και foxA (84.4%). Από τα 4 στελέχη Y. enterocolitica των λαχανικών τα οποία απομονώθηκαν με τη μέθοδο ψυχρού εμπλουτισμού για 7 μέρες, ένα μόνο ταυτοποιήθηκε ως 4/O:3 και τρία ως 1Α. Όλα τα 58 στελέχη ήταν ευαίσθητα στην κεφοταξίμη, κεφταζιδίμη, κεφτριαξόνη, σιπροφλοξασίνη, ιμιπενένη, τετρακυκλίνη και τικαρσιλλίνη/κλαβουλανικό οξύ. Αντιθέτως, όλα ήταν ανθεκτικά στην αμπικιλλίνη. Τα μεγαλύτερα ποσοστά αντοχής εμφανίστηκαν στο συνδυασμό αμοξυκιλλίνη-κλαβουλανικό οξύ (55.2%), στην κεφοξιτίνη (39.7%), κεφιξίμη (18.9%) και χλωραμφενικόλη (15.5%).